ไฟแนนเชียลไดเจสต์
TSF แจงหุ้นร้อนเล่นข่าวประมูลงาน
27 ก.ย. 2555

TSF แจงหุ้นร้อนเล่นข่าวประมูลงาน
ตลาดหลักทรัพย์ขึ้น Trading Alert List เตือนนักลงทุนให้ระมัดระวังการลงทุนในหุ้นบริษัท ทรีซิกตี้ไฟว์ (TSF) เนื่องจากสภาพการซื้อขายเปลี่ยนแปลงไปอย่างมากจากวันก่อนหน้า
บริษัทชี้แจงถึงพัฒนาการว่า บริษัทอยู่ระหว่างการร่วมประกวดราคาของงานภาครัฐและเอกชนหลายโครงการ แต่ขณะนี้ยังไม่ได้รับการตอบรับอย่างเป็นทางการ
อย่างไรก็ตาม บริษัทไม่ทราบถึงสาเหตุของการปรับตัวขึ้นของราคาหุ้น TSF โดยปิดที่ระดับ 0.48 บาท พุ่งขึ้น 20% หรือ 0.08 บาท ด้วยมูลค่าการซื้อขายมากกว่า 192 ล้านบาท 
DEMCO รอขายคืน 32.47 ล้านหุ้น 
คณะกรรมการบริษัท เด็มโก้ (DEMCO) มีมติอนุมัติการจำหน่ายหุ้นที่ซื้อคืนในตลาดหลักทรัพย์ จำนวน 32,479,900 หุ้น คิดเป็นสัดส่วน 5.91% ของทุนเรียกชำระแล้ว ทั้งนี้ราคาหุ้นล่าสุดปิดที่ 7.70 บาท ลดลง 0.20 บาท 
RCL กู้เงินโงวฮก 300 ล้านบาท 
คณะกรรมการบริษัท อาร์ซีแอล (RCL) อนุมัติให้บริษัททำรายการเกี่ยวโยงกันในการขอรับความช่วยเหลือจากบริษัท โงวฮก จำนวน 300 ล้านบาท อัตราดอกเบี้ย 4.75% ต่อปี เป็นเวลา 1 ปี กำหนดชำระดอกเบี้ยทุก 3 เดือน นับจากวันได้รับเงิน รวม 1 ปีเป็นดอกเบี้ยจำนวน 14.25 ล้านบาท ปัจจุบันโงวฮกเป็นผู้ถือหุ้นใหญ่ของบริษัทสัดส่วน 25.20%